b'\n_START_ARTICLE_\nBichon fris\xc3\xa9\n_START_SECTION_\nOpprinnelse og alder\n_START_PARAGRAPH_\nOpprinnelsen til denne lille hunderasen er ikke helt klar, men f\xc3\xb8r i tiden mente man at den opprinnelig stammet fra Spania og at den ble f\xc3\xb8rt derfra til Kanari\xc3\xb8yene p\xc3\xa5 1300-tallet. Der skal den ha v\xc3\xa6rt spesielt tallrik rundt hovedstadsomr\xc3\xa5det p\xc3\xa5 \xc3\xb8ya Tenerife, derav navnet bichon tenerife eller tenerifehund. Om dette medf\xc3\xb8rer riktighet er imidlertid h\xc3\xb8yst usikkert, men som type snakker man uansett om en relativt gammel hund._NEWLINE_Rasen utviklet seg f\xc3\xb8rst og fremst i den italienske renessansen, ved at den opprinnelige typen ble krysset med bl.a. malteser, barbet og puddel. Dagens rasenavn stammer fra det franske uttrykket barbichon. Rasen kom til Frankrike i Frans Is tid som konge (1515\xe2\x80\x931547). Og til Belgia kom den under den spanske okkupasjonen av Flandern. Den var f\xc3\xb8rst og fremst en hund for sosieteten, og populariteten har holdt seg h\xc3\xb8y helt inn i v\xc3\xa5re dager. Rasen ble f\xc3\xb8rst anerkjent av Frankrike i 1933, og i 1960 ble den stadfestet \xc3\xa5 v\xc3\xa6re en fransk-belgiske rase._NEWLINE_Den er alltid hvit, og er som oftest en klok og fin familiehund.\n_START_SECTION_\nUtseende, anatomi og fysikk\n_START_PARAGRAPH_\nBichon fris\xc3\xa9 er en liten hund med en langstrakt kropp og en karakteristisk kr\xc3\xb8llet hvit pels. Hodet st\xc3\xa5r i forhold til kroppen og b\xc3\xa6res h\xc3\xb8yt p\xc3\xa5 en relativt lang hals. \xc3\x98rene er hengende og dekket av et langt sm\xc3\xa5kr\xc3\xb8llet h\xc3\xa5rlag. Den har muskul\xc3\xb8se lemmer og sm\xc3\xa5 runde labber. Halen b\xc3\xa6res h\xc3\xb8yt i en b\xc3\xb8y, men skal ikke v\xc3\xa6re ringlet over ryggen._NEWLINE_Pelsen er silkeaktig hvit, tett og kr\xc3\xb8llet. Den skal henge l\xc3\xb8st og m\xc3\xa5 ikke v\xc3\xa6re b\xc3\xb8lget eller rett. Lengden p\xc3\xa5 pelsen er normalt 7\xe2\x80\x9310 cm, men den er voksende og m\xc3\xa5 kontrolleres gjennom trimming og klipp. Mest vanlig er s\xc3\xa5kalt l\xc3\xb8veklipp._NEWLINE_I st\xc3\xb8rrelse blir denne hunden normalt ca. 25\xe2\x80\x9330 cm i skulderh\xc3\xb8yde, mens vekten ligger p\xc3\xa5 ca. 3\xe2\x80\x935 kg.\n_START_SECTION_\nBruksomr\xc3\xa5de\n_START_PARAGRAPH_\nBichon fris\xc3\xa9 er f\xc3\xb8rst og fremst en hendig, god og snill familiehund, dernest en popul\xc3\xa6r utstillingshund og brukshund. Den regnes som lettl\xc3\xa6rt og ivrig._NEWLINE_I Norge har minst en hund av rasen oppn\xc3\xa5dd championat i agility, og en finsk Bichon Fris\xc3\xa9 (White Symphony Cassandra) har blitt Nordisk mester i agility.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nDet sies av bichon fris\xc3\xa9 er en liten hund med stor personlighet og den er meget vital, livlig og glad, og den har gjerne en god porsjon egenvilje. Den hendige st\xc3\xb8rrelsen gj\xc3\xb8r den egnet for n\xc3\xa6rmest alle som \xc3\xb8nsker seg en god kamerat og turvenn, s\xc3\xa5 man kan sl\xc3\xa5 fast at den er en ypperlig familiehund for mange form\xc3\xa5l.\n_START_SECTION_\nAnnet\n_START_PARAGRAPH_\nPelsen gj\xc3\xb8r denne hunden meget godt egnet for nordlige str\xc3\xb8k, selv om den krever en viss kontinuitet i vedlikeholdet. Imidlertid er pelsen lite motstandsdyktig mot vann, slik at hunden lett vil fryse om den blir v\xc3\xa5t, selv om temperaturen er over null grader. Dette kan begrense bruksegenskapene noe, og gj\xc3\xb8r det n\xc3\xb8dvendig \xc3\xa5 beskytte hunden mot \xc3\xa5 bli v\xc3\xa5t dersom den skal oppholde seg ute over lengre tid. Den er gjerne glad i lange turer og jevnlig mosjon utend\xc3\xb8rs.'